SCGP พุ่ง 6% โบรกเชียร์ “ซื้อ” เป้า 44 บ. ชี้ธุรกิจ “บรรจุภัณฑ์” โตระยะยาว
SCGP พุ่ง 6% โบรกเชียร์ “ซื้อ” เป้า 44 บ. ชี้ธุรกิจ “บรรจุภัณฑ์” โตระยะยาว
26 พ.ย. 2563

ผู้สื่อข่าวรายงานว่า ราคาหุ้นบริษัท เอสซีจี แพคเกจจิ้ง จำกัด (มหาชน) หรือ SCGP ณ เวลา 10.20 น. อยู่ที่ระดับ 41.25 บาท บวก 2.25 บาท หรือ 5.77% สูงสุดที่ระดับ 41.25 บาท ต่ำสุดที่ระดับ 39.75 บาท ด้วยมูลค่าการซื้อขาย 1.66 พันล้านบาท

ด้านบล.ดีบีเอสฯ ระบุในบทวิเคราะห์ แนะนำ “ซื้อ” ราคาเป้าหมาย 44 บาท/หุ้น โดยเรามีมุมมองเชิงบวกต่อธุรกิจบรรจุภัณฑ์ซึ่งมีโอกาสเติบโตได้ในระยะยาว ด้วยปัจจัยหนุนดังต่อไปนี้ 1) การเติบโตอย่างก้าวกระโดดของตลาดการซื้อสินค้าออนไลน์ (E-commerce) 2) อัตราการเจาะตลาดบรรจุภัณฑ์ในอาเซียนยังอยู่ในระดับต่ำ 3) กิจกรรมการขนส่งที่เพิ่มขึ้น 4) ความกังวลต่อการระบาดของ COVID-19 ส่งผลให้ความต้องการใช้บรรจุภัณฑ์เพิ่มขึ้น 5) ขนาดและจำนวนประชากรรวมถึงวิถีชีวิตที่เปลี่ยนแปลง 6) แนวโน้มการบริโภค FMCG ที่เพิ่มขึ้น 7) การเพิ่มขึ้นของรายได้จากชนชั้นกลางในเอเชียตะวันออกเฉียงใต้ (อินโดนีเซีย, ฟิลิปปินส์, เวียดนามและไทย) และ 8) ประมาณการใช้บริการจัดส่งของพัสดุและอาหารเพิ่มขึ้น
คาดว่า EBITDA margin จะอยู่ในระดับที่ไม่ต่ำกว่า 16% ในช่วงปี 63-66 โดยประมาณการไว้ที่ 16.5% ซึ่งได้แรงหนุนจาก 1) synergy benefit จากธุรกิจต้นน้ำไปยังปลายน้ำ (vertical integration) 2) การขยายกำลังการผลิตทั้งกระดาษบรรจุภัณฑ์ (packaging paper) และบรรจุภัณฑ์จากวัสดุสมรรถนะสูงและโพลีเมอร์ (performance and polymer packaging-PPP) และ 3) การควบรวมกิจการที่มีศักยภาพ (Merger &amp; Partnership)
เริ่มวิเคราะห์ด้วยคำแนะนำซื้อ ให้ราคาพื้นฐาน 44 บาท (DCF, WACC 8.2%, TG 1%) โดยประมาณการว่ากำไรสุทธิปี 2564 จะเติบโต 14%